b'\n_START_ARTICLE_\nIvo Grbi\xc4\x87\n_START_PARAGRAPH_\nIvo Grbi\xc4\x87 (Dubrovnik, 25. listopada 1931.) je hrvatski slikar i grafi\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Dubrovniku, a obiteljske korijene vu\xc4\x8de iz  \xc5\xbdupe dubrova\xc4\x8dke._NEWLINE_U rodnom gradu zavr\xc5\xa1io u\xc4\x8diteljsku \xc5\xa1kolu, a na akademiji likovnih umjetnosti u Zagrebu upisao se 1951., te diplomirao na grafi\xc4\x8dkom odsjeku 1956. Profesori su mu bili Tomislav Krizman, Krsto Hegedu\xc5\xa1i\xc4\x87, Marijan Detoni i drugi. Slikarsku specijalku kod prof. Antuna Mezdji\xc4\x87a zavr\xc5\xa1io je 1958. Osim slikarstvom i grafikom bavi se keramikom i sitnom plastikom (medalje i plakete), a naro\xc4\x8dito primjenjenom grafikom. Autor je brojnih plakata, povelja, plaketa i drugih likovnih rje\xc5\xa1enja iz podru\xc4\x8dja primjenjene umjetnosti za kulturne i znanstvene ustanove u Zagrebu, Dubrovniku i drugdje. Djela mu se nalaze u brojnim privatnim zbirkama i galerijama u zemlji i inozemstvu._NEWLINE_Od 1960. do 1982. profesor je na grafi\xc4\x8dkom odsjeku \xc5\xa0kole primijenjene umjetnosti u Zagrebu, gdje je odgojio mnoge danas afirmirane grafi\xc4\x8dare i dizajnere._NEWLINE_Odr\xc5\xbeao je 31 samostalnu izlo\xc5\xbebu i sudjelovao na vi\xc5\xa1e od 150 kolektivnih izlo\xc5\xbebi u zemlji i inozemstvu._NEWLINE_Dobitnik je druge nagrade na natje\xc4\x8daju za plakat Dubrova\xc4\x8dkih ljetnih igara 1954., nagrade za plaketu Turisti\xc4\x8dkog saveza Dubrovnik 1984., priznanja Turisti\xc4\x8dkog dru\xc5\xa1tva Dubrovnik 1987., te nagrade za \xc5\xbeivotno djelo grada Dubrovnika 2002._NEWLINE_Prete\xc5\xbeno se bavi temama iz glazbenog \xc5\xbeivota, starog Dubrovnika, folklora, mora, te portretima (vi\xc5\xa1e od tisu\xc4\x87u portreta umjetnika s Dubrova\xc4\x8dkih ljetnih igara)._NEWLINE_U srpskocrnogorskom napadu na Dubrovnik 6. prosinca 1991. izgorjela je pala\xc4\x8da u kojoj je \xc5\xbeivio i radio, zajedno sa malom galerijom u prizemlju i cjelokupnim inventarom: sve slike, crte\xc5\xbei i grafike, keramika, etnografska i antikvarna zbirka, knji\xc5\xbenica, foto, audio i pisana dokumentacija, te jo\xc5\xa1 mno\xc5\xa1tvo vrijednih i dragih predmeta._NEWLINE_Poslije je na vanjskim zidovima te pala\xc4\x8de postavio 2001. vi\xc5\xa1e izlo\xc5\xbeaba svojih radova i dokumenata koji govore o stradanju Dubrovnika._NEWLINE_Objavio je 2011. godine knjigu Sje\xc4\x87anja.'